***Војислав Илић***

 ***(1860 - 1894)***

 Син познатог београдског песника Јована Илића, Војислав, одрастао је у атмосфери за коју се слободно може рећи да је била изразито књижевна и у дому који је био стециште књижевног Београда. Околност да је растао поред оца песника и браће која су такође била врло активна у књижевности била је претежнија за његово књижевно формирање но шкловање које му је било и нередовно и непотпуно.

Болешљив још од рођења, а потпуно неодговоран, због слабог успеха напустио је гимназју већ посале трећег разреда. Истина, касније је, на своју руку похађао предавања на Вишој школи и био врло активан у кљижевном и политичком животу студентске омладине, али на испите није излазио и није их полагао.

 Често је мењао намештења, како у Београду, тако и у унутрашњости, живео у оскудици и велики део времена проводио по кафанама чиме је још више погоршавао своје ионако слабо здравље. Због политичких уверења био је наравно прогањан од власти. Умро је млад.

 На његово песничко дело највећи утицај извршили су руски романтичари, Жуковски, Пушкин и Љермонтов, мада треба подвући и античку поезију са којом се упознао преко руских или наших превода, обзиром да осим руског није знао ни један други страни језик.

 Упркос младости, и упркос поприлично неуредном, и не мало боемском животу, оставио је иза себе и обимно и разноврсно песничко дело - објавио је три збирке песама (1887, 1889. и 1892.) и притом још велики број песама које су или расуте по многобројним часописима, или остале у рукопису. Било је ту и неколико прозних покушаја, али су они значајни само утолико што су убедљива потврда да је Војислав Илић добро умео писати само у стиху.

 Оно што критика, чак и површна, одмах примећује код Војислава Илића јесте да је управо он испунио онај захтев Светозара Марковића да се направи одлучан раскид с поезијом романтизма. Нема сумње да је наша читалачка публика, нарочито после 1876. године, почела много брже да сазрева од наше поезије и да је то околност коју наши песници нису уочавали - почев од Змаја, а донекле и Лазе Костића. Ако су око 1860. године били у праву кад су јој прилазили "кроз народну традицију", већ 1880, нису јер се о њеној инфериорности више није могло говорити. Ту нову "културну температуру у нашој читалачкој публици"[[1]](#footnote-0) Војислав Илић је тачно осетио и према њој равнао своје песничко дело. У речи, он је први који је осетио да поетску Европу треба довести до нашег читаоца, или њега самог одвести у Европу.

 Али, било би јако површно ако би се поезија Војислава Илића схватила само као израз реаговања на наш касни романтизам у смислу окретања ка "реалистичком песништву". Његово је песничко дело ипак било сложеније, и у целини гледано готово сасвим супротно од оне тенденциозне, ангажоване књижевности за коју се залагао Светозар Марковић. Пре свега, кад говоримо о класицистичком моменту у његовој поезији онда треба рећи да није реч о враћању ка класицизму рецимо једног Стерије или Мушицког, но исправљању њиховог пута чак до мере да с правом можемо рећи како немамо боље класицистичке поезије од оне коју нам је дао Војислав Илић.

 Што се романтизма тиче он је код нас био "само делимично заступљен у виду некаквог затвореног, националног и фолклорног"[[2]](#footnote-1) миљеа, удаљен од оног правог европског, као и великих песника те епохе - Пушкина, Љермонтова, Бајрона и других. Војислав Илић, који се овим песницима више напајао но наши романтичари, био је далеко и од помисли да се на крају 19. века бави некаквим обнављањем, исправљањем или допуњавањем онога што је већ заувек и неповратно прошло.

 Тачно је да га је с реалистима везивала склоност ка дескрипцији и објективности, али је тачно и то да је естетизам и формализам своје поезије усмерио на пут на којем се као најважнији моменат намеше брига поезије за саму себе, односно за своје "властито уметничко биће".

 Не зауставqајући се много на романтичарској поезији, а у реализму тачно, временски и просторно, ограничен, Илићево је песничко дело све више почело да показује особине француског парнаса - "готово истог времена".[[3]](#footnote-2)

 Почетком 1882. године пред песником Илићем поставља се мучна уметничка дилема: куда даље? Којим путем? Иста дилема пред којом је стајао пре десет година, у односу на ову више му је личила на "поравнање и проширивање изрованог и доста уског, али већ утабаног друма".[[4]](#footnote-3)

 Сада то више није то, стаза је врлетна, провалија дубока , а снага "на измаку". Па ипак, као и сваки прави уметник, и Илић је кренуо у то непознато и то таквом одлучношћу и снагом која је Дучићу касније послужила као моћан основ у развоју "целе школе своје симболистичко - модернистичке поезије".[[5]](#footnote-4)

 Свој стваралачки и животни век Илић је практично завршио на Косову и Метохији. Истина, након полугодишњег службовања у Приштини, смогао је још толико снаге да се преко Скопља пребаци до Београда да би у њему и умро 21. јануара 1893. године.[[6]](#footnote-5) Он на Косово, иначе, долази после ступања на престо краља Александра Обреновића, 1. априла 1893. године, у тренутку када се "понадао да ће нови краљ нешто позитивно мењати у Србији" [[7]](#footnote-6), у врло бурном и опасном времену - Нушићевог претходника на конзулском мест (првог српског конзула у Приштини), Луку Маринковића, "Арнаути су заклали приликом бријања".[[8]](#footnote-7)

 Мада је на Косову провео само шест месеци - за писара 1. класе конзулата у Приштини постављен је 25. маја 1893. године - његов је књижеви рад на њему и "значајан и занимљив". На страну што због преране смрти није стигао "да напише један велики спев о Косову", али песма *Кад се угаси сунце* - која је највероватније предсмртна - моћна је најава преокрета у Илићевој поезији, јер му симболизам нигде тако снажно и тако потпуно није изражен као у њој. Инсистирајући на њеном "вероватном" настајању на Косову Јеврић пре свега подвлачи временски теснац који није оставио ни могућност настанка на неком другом месту а потом и стваралачку неопходност по којој "оваква песма није ( ни ) могла настати у једном даху".[[9]](#footnote-8)

 Оно чиме она буди пажњу јесте да брише границе "између објективног и субјективног света" и да песник увелико залази у онај који је изван видqивог и искуственог паравана.

 После одласка са Косова Војислав Илић, наравно, више није могао певати. И баш зато се може озбиљно и одговоро тврдити да је то период који "представља круну његовог стваралаштва" и поред тога што се он овде нагло и заувек прекида.

 Дошао је у Приштину да као човек 19. века да би баш косовским циклусом закорачио у 20, и поред тога што физички никада неће досегнути до њега.

 Био је класициста, разумео је романтике боље и од њих самих, сврставају га у реалисте, ретки су у њему препознавали парнасовца, а само најређи весника симболизма. Живео је у 19. веку, поставио темеље модерна књижевности 20, епигонима снажно заорао стазе, и умро прерано - таман толико да можемо само наслућивати домете до којих би се уздигао да му краткоћа овоземаqског живота није била судбина.

 У исто време када и Војислав Илић стварала је и једна група мање значајнијих српских песника која се опет може сврстати у групу Марковићевих следбеника, односно зачетника "социјалне и социјалистичке поезије". У ту се групу пре свега мора сврстати Јаша Томић (1856 - 1922) који је поред стихова социјалне садржине писао и романе и приповетке у социјалистичком духу. Затим, ту је и типографски радник Коста Арсенијевић (око 1856 - око 1903) о коме је и сам Илић писао као о песнику који је у стиховима износио "социјалистичке идеје". Надаље, ту је и Шапчанин Владимир М. Јовановић (1859 - 1898) - "најизразитији реалиста у поезији".

 На прелазу од В. Илића ка модернизму доминирају два песника: Милорад Митровић (1867 - 1907) и Милета Јакшић (1869 - 1935). Кад је о Митровићу реч мора се имати у виду да код њега доминирају две стваралачке оријентације: прва, естетска са урањањем "у нестварни свет вечне лепоте и љубави " и егзотичне далеке пределе и давна времена" (*Књига љубави* из 1899. године која чини збирку балада и романси) и, друга, политичко - сатирична у којој је Митровић једноставно наставио "традицију српске слободарске поезије" (*Пригодне песме* из 1903. године).

 Насупрот Милетићу Милета Јакшић је самосвојнији у збиркама - *Песме* - из 1899. и 1922. године. Живећи у свом банатском селу он се селом и бавио - његовим животом и пејзажима. Међутим, тиме што ће се у неким песмама бавити и сновима, слутњама и протицаwем времена он ће практично кренути путем на коме су већ били Змај и Илић - оним путем "који ће довести до Дисовог нирванизма".

1. Милорад Павић, *Војислав Илић, Српска књижевност у књижевној критици, Песништво од Војислава до Бојића*, Нолит, Београд, 1972, страна 37. и 38. [↑](#footnote-ref-0)
2. Истро, страна 39. [↑](#footnote-ref-1)
3. Исти, страна 40 . [↑](#footnote-ref-2)
4. Драгиша Живковић, *Симболизам Војислава Илића, Српска књижевност у књижевној критици, Песништво од Војислава до Бојића*, Нолит, Београд, 1972, страна 70 . [↑](#footnote-ref-3)
5. Исто, страна 70 . [↑](#footnote-ref-4)
6. Милорад Јеврић, *Војисав Илић и Косово*, Баштина, 8, Приштина, 1997, страна 92. [↑](#footnote-ref-5)
7. Исто, страна , 82 . [↑](#footnote-ref-6)
8. Исто, страна , 85 . [↑](#footnote-ref-7)
9. Исто, страна , 92 .

 [↑](#footnote-ref-8)